**Kuntamarkkinoinnin SM -kilpailu 2018**

**Kilpailun säännöt**

**Mikä on Kuntamarkkinoinnin SM -kilpailu?**

Kuntamarkkinoinnin SM -kilpailun tavoitteena on kehittää markkinointi- ja

viestintäosaamista kunta-alalla nostamalla esille kunta- ja seutumarkkinoinnin sekä viestinnän hyviä käytäntöjä. Kilpailun avulla pyritään lisäämään markkinoinnin ja viestinnän hyödyntämistä, vaikuttavuutta ja arvostusta osana kuntien palveluiden ja elinvoimaisuuden kehittämistä sekä kunta-alan muutosprosessia.

Kuntamarkkinoinnin SM -kilpailun järjestävät kunta- ja seutumarkkinoinnin

kehittämistyötä tekevät järjestöt: Suomen Kuntaliitto, Seudulliset kehittämisyhteisöt SEKES ry sekä Suomen matkailuorganisaatiot SUOMA ry.

**Sarjat ja palkinnot**

Vuoden 2018 Kuntamarkkinoinnin SM -kilpailussa kaikki työt kilpailevat yhdessä sarjassa.

Kilpailuun voi osallistua erityyppisillä kilpailutöillä: kilpailutyön aiheena voi olla

esimerkiksi kunnan kilpailukyvyn parantaminen, matkailu, rekrytointi tai kuntaa markkinoiva tuote. Kilpailutyö voi käsittää koko seudun tai kunnan markkinointiviestintäkokonaisuuden, tietyn palvelukokonaisuuden tai yksittäisen palvelun markkinoinnin.

Kilpailutyö voi liittyä esimerkiksi seuraaviin teemoihin:

. investointi- tai elinkeinomarkkinointi

. asukasmarkkinointi

. muutosprosesseja tukevat markkinointi- ja viestintäkokonaisuudet

. yhteiskunnallisen viestinnän kampanjat

. visuaalisen ilmeen uudistus

. brändi- /markkinointi-/viestintästrategia

. matkailuvetovoimaa edistävä markkinointi

. maineen kohottaminen

. kulttuuri- tai muu tapahtuma

. lanseerausmarkkinointi

. työnantajakuvamarkkinointi/-viestintä, sekä maineen tukeminen

. kunnan rekrytointimarkkinointi

. kuntien, kuntayhtymien ja seudun yritysten yhteiset rekrytointihankkeet

. markkinointituote, -materiaali, muoto, teko

. sovellus, sivusto, portaali, tuotos tai aineisto

. strategiatyöhön liittyvä viestintä tai markkinointi

Kilpailuun voi osallistua työllä, jota on toteutettu vuoden 2017 aikana. Kilpailutyö voi olla myös jo aiemmin aloitettu tai yhä jatkuva, pitkäkestoisempi markkinointi- tai viestintäkokonaisuus. Kyseessä voi siis olla tietyssä ajanjaksossa tehty lyhytkestoinen toimenpide tai useamman vuoden määrätietoinen työ. Olennaista on, että työstä voidaan nähdä sen tuloksellisuus.

Kilpailutyö on esiteltävä tiiviisti osallistumislomakkeen kysymyksiin vastaten. Tämä on tärkeätä kilpailutöiden arvioinnin ja vertailun takia.

Kilpailun palkinnot jaetaan Piiri-suurtapahtumassa Seinäjoella 16.5.2018. Kilpailussa jaetaan kulta-, hopea- ja pronssisija. Kilpailussa sijoittuneet palkitaan Piiri-verkoston yhteistyökumppaneiden mahdollistamilla kampanjapalkinnoilla. Tuomaristo voi myös halutessaan jakaa kilpailussa erityispalkintoja tai kunniamainintoja.

**Osallistumismaksu**

Kilpailuun osallistuminen on maksutonta.

**Ilmoittautuminen ja osallistumisohjeet**

Kilpailuun voivat osallistua kunnat, seudut ja alueet sekä kuntien omistamat ja

rahoittamat organisaatiot. Mainostoimistot voivat osallistua kilpailuun yhdessä

asiakkaidensa kanssa. Samalla kampanjalla voi osallistua kilpailuun useampanakin vuonna, jos se muutoin täyttää kaikki kilpailun osallistumisehdot.

Kilpailuun ilmoittaudutaan seuraavasti:

1. Täytä ilmoittautumislomake internetissä osoitteessa www.kuntaliitto.fi/piiri

viimeistään 9.3.2018 klo 15:00. Jos sama organisaatio haluaa osallistua

kilpailuun useammalla työllä, jokaisesta kilpailuun lähetettävästä työstä

täytetään ilmoittautumislomake erikseen.

2. Saat sähköpostiisi kilpailunumeron, osallistumislomakkeen ja tunnukset Kuntaliiton ekstranet-verkkopalvelu Eksaittiin.

3. Palauta huolellisesti täytetty osallistumislomake sekä kilpailutyöhön liittyvät

aineistot verkkopalvelu Eksaittiin sähköisessä muodossa 12.3.2018 klo 15

mennessä. Kilpailutyöhön liittyvät aineistot nimetään työn nimen ja/tai

kilpailunumeron mukaan.

Kilpailutyön materiaalit voi tallentaa Eksaittiin. Valitse vain olennaisimmat kilpailutyötä tukevat aineistot. Printtimateriaalit digitaalisina jpg- tai pdf-tiedostoina, tv- ja radiomainokset yms. video-/kuvatiedostoina, verkkosivustot

esitellään kuvakaappauksina (ilmoita myös www-osoite).

Messuosastot, tapahtumat, mainoslahjat (esim. t-paidat, kassit) yms. esitellään valokuvien avulla.

Tuomaristolla on myös oikeus pyytää kilpailun kuluessa lisätietoja ja -materiaalia kilpailutyön arviointia varten. Myös tuomarointityö tapahtuu Eksaitti-verkkopalvelussa. Siksi on tärkeää, että olennaiset kilpailutöihin kuuluvat materiaalit liitetään verkkopalveluun.

Ota yhteyttä, mikäli sinulla on ongelmia toimittaa materiaalit digitaalisena

aineistona (Ulla Kotila, etunimi.sukunimi@kuntaliitto.fi)

4. Mikäli haluat, voit myös toimittaa kilpailutyöhön liittyvää aineistoa postitse tuomariston arviointia varten.

Lähetä aineisto Kuntaliiton kirjaamoon (os. Toinen linja 14, 00530 Helsinki) siten, että aineisto on perillä viimeistään 12.3.2018 klo 15. Liitä postitettaviin aineistoihin kilpailunumerosi.

Kirjekuoreen merkintä ”Kuntamarkkinoinnin SM -kilpailu” + kilpailunumerosi.

Kilpailutöitä ei palauteta. Kilpailun järjestäjillä on oikeus järjestää kilpailuun

lähetetyistä töistä näyttelyitä sekä julkaista kilpailutöitä maksutta kaikissa kilpailuun liittyvissä aineistoissa ja välineissä. Kilpailun osallistuja vastaa kaikista kilpailuun lähettämiensä töiden tekijänoikeuksista.

Kilpailun järjestäjällä on oikeus julkaista kilpailutöitä esitteleviä aineistoja

kuntamarkkinointia esittelevillä verkkosivuilla, esityksissä ja painotuotteissa.

**Arviointikriteerit**

Kuntamarkkinoinnin SM -kilpailussa palkitaan tuloksellista ja vaikuttavaa markkinointia. Tuomaristo painottaa arvioinnissa sekä tuloksellista toimintatapaa että omintakeista markkinointiviestinnän toteutusta.

Tuomaristo kiinnittää huomiota seuraaviin markkinoinnin tuloksellisuuteen liittyviin asioihin:

- markkinointi tai viestintä perustuu kunnan tai alueen kehittämiseen

- yhteistyöverkostojen aikaansaaminen kunnan tai alueen muiden toimijoiden

kanssa (esimerkiksi yritys- ja kulttuurielämän toimijat, oppi- ja tutkimuslaitokset, järjestöt ja yhdistykset)

- suunnitelmallisuus, pitkäjänteisyys ja systemaattisuus

- tulokset suhteessa tavoitteisiin ja panostuksiin

- kuinka perusteltu on kohderyhmän, markkinoitavan palvelun tai palvelukokonaisuuden sekä markkinointiviestinnän keinojen valinta

- tulosten seuraaminen ja mittaaminen

Tuomaristo kiinnittää lisäksi huomioita seuraaviin markkinointiviestinnän toteutuksen ominaisuuksiin:

- innovatiivisuus ja luovuus

- rohkeus ja ennakkoluulottomuus

- omaperäisyys ja erottuvuus

**Tuomaristo ja arviointiprosessi**

Kilpailun tuomaristoon on kutsuttu kunta- ja seutumarkkinoinnin ammattilaisia.

Kilpailutyöt arvioidaan kolmivaiheisessa prosessissa:

- Ensimmäisessä vaiheessa tuomaristo tutustuu kilpailutöihin itsenäisesti ja

pisteyttää työt. Arviointi tapahtuu Eksaitti-verkkopalvelussa.

- Tuomaristo kokoontuu kaksi kertaa arvioimaan kilpailutöitä. Ensimmäisessä

kokoontumisessa valitaan semifinaaliin eli shortlistalle nousevat työt.

Shortlistalle valittavia kilpailijoita voidaan tämän jälkeen tarvittaessa pyytää

täydentämään kilpailutyön esittelyä lähettämällä Kuntaliittoon kilpailutyön

alkuperäisaineistoja sekä vastaamaan kirjallisesti tuomariston mahdollisiin lisäkysymyksiin.

- Tuomariston toisessa kokoontumisessa valitaan kilpailun voittajat.

Shortlistalle valitut työt esitellään Piiri-tapahtumassa Seinäjoella 16.5.2018. Kuntamarkkinoinnin suomenmestaruuspalkinnot jaetaan samaisessa tilaisuudessa.

Kaikille osallistuville töille lähetetään kirjallinen yhteenveto tuomariston tekemästä kilpailutyön arvioinnista palkintojen jaon jälkeen viimeistään kesäkuussa 2018.